钦定古今图书集成/理学汇编/经籍典/第058卷 > 元胡一桂启蒙翼传 > 《图书数之原》
## 钦定古今图书集成/理学汇编/经籍典/第058卷 > 元胡一桂启蒙翼传 > 《图书数之原》

《河图》《洛书》为作《易》而出也。《河图》自一至十，为数五十
五；《洛书》自一至九，为数四十五，合之为数者百，蓍策
大衍为用易而生也。王道得，则其丛生满之数亦百，
可当大衍之数者二。则作《易》与用易之不外乎数者，
非出于圣人之私意也，天也。故图书位数，隐然与羲
文之卦合，而揲蓍挂扐之数所以定卦爻；过揲之数
所以定乾坤之策而当期之日，合二篇之策而当万
物之数也。或曰：“数固不能相通欤？”曰：“图书不过列数
之文以发圣人之独知而已。”蓍则真可执持分合进
退以求卦，故不同也。然图书虚中之外，其馀九六七
八可以画卦，蓍策用全用半之后，亦视九六七八以
别阴阳之老少，二者初未尝不同也。